arnastofnun/IGC-2024 huggingface dataset:
Þingræður haldnar á Alþingi Íslendinga

Virðulegi forseti. Ég mæli fyrir frumvarpi til laga um breyting á tollalögum á þskj. 1001. Þetta er málefni sem hv. þingmenn þekkja ágætlega. Frá hruni hafa verið gefnir greiðslufrestir á ýmsum gjöldum vegna greiðsluerfiðleika í atvinnulífinu. Fyrirhugað var að þeir yrðu veittir í síðasta sinn í nóvember og desember síðastliðnum en nokkuð hefur dregist að vinna úr greiðsluerfiðleikum í atvinnulífinu og við teljum þess vegna málefnalegar ástæður vera til þess að veita slíka fresti einu sinni enn. Nokkur samstaða er um að það verði nú gert í síðasta sinn. Athygli okkar í efnahags- og skattanefnd var vakin á þessari stöðu á mánudaginn af hálfu fulltrúa úr atvinnulífinu. Þá vildi svo til að í þinginu var nefndavika og því ekki unnt að bregðast við þeim ábendingum og óskum sem komu frá atvinnulífinu um þetta í þeirri viku. Þess vegna er málið nú flutt. Ég þakka góða samvinnu í efnahags- og skattanefnd og milli þingflokka um að greiða fyrir því að það geti hlotið afgreiðslu í dag þannig að ívilna megi með þessum hætti atvinnulífinu og þeim fyrirtækjum sem enn fást við greiðsluerfiðleika í kjölfar þess hruns sem hér varð.

Virðulegi forseti. Við ræðum breytingu á tolla-, vörugjalda- og virðisaukaskattslögum. Ég held að ekki sé úr vegi að fara vel yfir tollflokkana. Eins og hv. þm. Helgi Hjörvar, formaður efnahags- og skattanefndar, minntist á áðan var þingnefndinni, efnahags- og skattanefnd, bent á það í síðustu viku að falla mundi úr gildi undanþága sem ríkt hafði um dreifingu á aðflutningsgjöldum og vörugjöldum. Þetta virðist hafa komið eins og þruma úr heiðskíru lofti. Enginn virðist hafa gert sér grein fyrir þessu og ber það kannski vott um vinnubrögðin í þinginu um þessar mundir að grípa þurfi til svona reddinga eins og hér er verið að gera þar sem málið er tekið í gegn á örskammri stundu. Ég er persónulega mjög meðmæltur málinu, það kemur til móts við þarfir atvinnulífsins, en um leið vil ég lýsa því yfir að ég er ekki meðmæltur þessum vinnubrögðum. Það á náttúrlega ekki að gerast að hér dúkki upp svona mál án þess að nokkur hafi gert sér grein fyrir því og það þurfi að þvinga það í gegnum þingið, getum við sagt, á jafnskömmum tíma og hér er gert.

Hneyksli.

Ég styð þetta mál þrátt fyrir að hv. þm. Birkir Jón Jónsson kalli „hneyksli“ úr salnum. 
            

Forseti beinir þeim tilmælum til þingmanna að vera í salnum því fleiri atkvæðagreiðslur fara fram innan tíðar.
Þingræður haldnar á Alþingi Íslendinga

Frú forseti. Ég vil þakka efnahags- og skattanefnd fyrir snöfurmannleg vinnubrögð í málinu. Rétt er að gefa þá skýringu að ekki var ráðgert að framlengja ívilnanir af þessu tagi sem dóu út á síðasta ári. Síðan komu fram óskir um að gera það á fyrstu tveimur mánuðum þessa árs vegna þess að nóvember- og desembermánuðir eru þungir í þessum útgjöldum hjá fyrirtækjum vegna jólaverslunar og af fleiri ástæðum. Þar með var talið að látið yrði staðar numið en síðan komu undir lokin fram eindregnar óskir um að dreifa gjalddögunum áfram, a.m.k. á þessu tímabili. Var vænlegastur sá kostur sem hér hefur orðið að ráði, að efnahags- og skattanefnd flytti sjálf frumvarp. Hún hefur klárað það fljótt og vel og þingheimur tekið því mjög vel enda hef ég tekið eftir því að stuðningur við málið hefur farið vaxandi í hverri atkvæðagreiðslu.
Þingræður haldnar á Alþingi Íslendinga

Virðulegur forseti. Ég þakka forseta þingsins og formönnum þingflokka fyrir að greiða fyrir því að þetta mál mætti komast á dagskrá í dag og hljóta afgreiðslu í þremur umræðum. Þetta er hluti af þeim ráðstöfunum sem gripið er til til að greiða fyrir gerð kjarasamninga sem tókust nýlega eins og þingmönnum er kunnugt. Hér er á ferðinni frumvarp í fjórum greinum þar sem gert er ráð fyrir því að haldið verði áfram að dreifa gjalddögum aðflutningsgjalda, tolla og vörugjalda, fyrir atvinnulífið til að létta greiðslubyrði fyrirtækjanna enda búa þau mörg við þyngri fjárhag eftir hrun. Þetta höfum við ítrekað gert og framlengt, auðvitað alltaf í þeirri von að sá dagur kæmi að þessara ráðstafana þyrfti ekki við. Það er mat okkar nú að þeirra muni þurfa við að minnsta kosti út þetta ár og því er í 1. gr. gerð tillaga um nýtt ákvæði til bráðabirgða við lög nr. 88/2005, tollalögin, þar sem gert er ráð fyrir því að gjalddagar fyrir hvert uppgjörstímabil, mars og apríl, maí og júní, júlí og ágúst, september og október, nóvember og desember á þessu ári, verði annars vegar 15. næsta mánaðar eftir uppgjörstímabil og hins vegar 15. annars mánaðar eftir uppgjörstímabil. Í 2. gr. er sambærilegt ákvæði til bráðabirgða lagt til við lög nr. 97/1987, um vörugjöld, þar sem gert er ráð fyrir því að fyrir sömu uppgjörstímabil verði gjalddagar 28. dagur annars mánaðar eftir uppgjörstímabil fyrir helming gjaldanna og 28. dagur þriðja mánaðar eftir uppgjörstímabil sömuleiðis. Í 3. gr. er síðan gert ráð fyrir því að í lögum nr. 50/1988, um virðisaukaskatt, verði heimilt að draga frá þann innskatt sem er þó að þessar frestanir komi til. Í 4. gr. er lagt til að lögin öðlist þegar gildi. Þá er með frumvarpinu jafnframt tekið til þess gjalddaga sem var í gær og hann fellur undir þá dreifingu sem verið hefur og ráðgert er með þessu frumvarpi að standi út þetta ár. Ég þakka hv. þingmönnum efnahags- og skattanefndar fyrir að standa að flutningi málsins og greiða með því fyrir meðferð þess í þinginu og að það geti orðið að lögum í dag.
Þingræður haldnar á Alþingi Íslendinga

Forseti vill tilkynna að með bréfi, dagsettu 20. maí 2011, hefur forseti óskað eftir því við félags- og tryggingamálanefnd að hún fjalli um skýrslu Ríkisendurskoðunar um Vinnumálastofnun. Forseti hefur einnig óskað eftir því við samgöngunefnd að hún fjalli um skýrslu Ríkisendurskoðunar um samgönguframkvæmdir. Þetta er í samræmi við reglur um þinglega meðferð skýrslna Ríkisendurskoðunar sem forsætisnefnd samþykkti 12. febrúar 2008.
Þingræður haldnar á Alþingi Íslendinga

Forseta hafa borist eftirfarandi tilkynningar um stjórnir þingflokka: Frá þingflokki Samfylkingarinnar: Oddný G. Harðardóttir er formaður, Magnús Orri Schram varaformaður og Sigríður Ingibjörg Ingadóttir ritari. Frá þingflokki Vinstri hreyfingarinnar – græns framboðs: Björn Valur Gíslason er formaður, Álfheiður Ingadóttir varaformaður og Lilja Rafney Magnúsdóttir ritari. Frá þingflokki Hreyfingarinnar: Þór Saari er formaður, Margrét Tryggvadóttir varaformaður og Birgitta Jónsdóttir ritari.

Forseti lítur svo á, ef ekki er hreyft andmælum, að tillögurnar séu samþykktar án atkvæðagreiðslu.

Frú forseti. Við ákvörðun um skipan í nefndir gaf ég kost á mér valkvætt í stjórnskipunar- og eftirlitsnefnd, í allsherjar- og menntamálanefnd og í atvinnuveganefnd. Til vara nefndi ég utanríkismálanefnd. Ég gaf enn fremur kost á mér í Vestnorræna ráðið. Ég gaf ekki kost á mér í umhverfis- og samgöngunefnd og ég er hér settur á lista að mér forspurðum. Ég lét hv. þingmenn Kristján Möller og Árna Þór Sigurðsson vita af þessari ákvörðun minni en engu að síður hafa þeir að mér forspurðum sett mig í þessa nefnd og ég afþakka þá setu. Ég tel reynslu minni og þekkingu best borgið í þágu þjóðar og þings með því að sitja í einhverri af þeim þremur nefndum sem ég nefndi fyrst, þ.e. stjórnskipunar- og eftirlitsnefnd, atvinnuveganefnd, sem ég hef starfað lengi í, og í allsherjar- og menntamálanefnd. Ég óska því eftir því að nafn mitt verði dregið af lista yfir nefndarmenn í umhverfis- og samgöngunefnd.

Fyrir forseta liggur tillaga formanna þingflokka um nefndaskipunina. Forseti getur ekki gert breytingar á henni. Forseti tekur jafnframt fram að þingmaður getur ekki hafnað kjöri í fastanefnd samkvæmt þingsköpum eins og Alþingi kýs til nefndanna. 

Ég óska atkvæðagreiðslu um umhverfis- og samgöngunefnd.

Það verður að greiða atkvæði um tillöguna í heild. Forseti spyr hvort óskað sé atkvæðagreiðslu um tillögu um nefndaskipun í heild. Er óskað eftir því? Svo er ekki og forseti lítur því svo á að kosningu um nefndirnar sé lokið.

Stefnuræða forsætisráðherra fyrir hönd ríkisstjórnarinnar, sbr. 58. gr. þingskapa, verður flutt næstkomandi mánudagskvöld, 3. október, og hefst umræðan kl. 19.50. Samkomulag er um fyrirkomulag umræðunnar. Umferðir verða þrjár, 12 mínútur, sex mínútur og fimm mínútur en forsætisráðherra hefur 20 mínútur til framsögu. Umræðunni lýkur um kl. 22.

Leita þarf afbrigða frá þingsköpum, þ.e. lokamálsgrein 3. gr. þingskapa, um hvernig hluta skal um sæti þingmanna, þannig að hv. þm. Helgi Hjörvar geti fengið sæti sem hentar fyrir þann búnað sem hann þarf að hafa í þingsalnum meðan þingfundur stendur. Þetta er sæti 32 fyrir hv. þm. Helga Hjörvar. Enn fremur hefur orðið samkomulag milli forseta og formanna þingflokka um að leggja til að tekin verði frá sæti næst inngangi í salnum fyrir formennina en þeir dragi innbyrðis um þessi sæti. Skoðast þau afbrigði samþykkt ef enginn hreyfir andmælum. Samkvæmt þessu hefur Gunnar Bragi Sveinsson sæti 8, Oddný G. Harðardóttir sæti 22, Þór Saari sæti 23, Ragnheiður E. Árnadóttir sæti 44 og Björn Valur Gíslason sæti 45.
Þingræður haldnar á Alþingi Íslendinga

Virðulegi forseti. Ég mæli fyrir frumvarpi til laga um breytingu á tollalögum nr. 88/2005, lögum nr. 97/1987, um vörugjald, og lögum nr. 50/1988, um virðisaukaskatt, með síðari breytingum. Frumvarpi þessu er ætlað að framlengja þá aðgerð stjórnvalda sem áður hefur verið gripið til vegna greiðsluerfiðleika fyrirtækja í kjölfar bankahrunsins. Lagt er til að hefðbundnum gjalddögum aðflutningsgjalda og vörugjalda verði dreift á tvo gjalddaga á árinu 2012 eins og gilti fyrir árið 2011. Jafnframt er lagt til að fyrirkomulagið skerði ekki heimild til að færa til innskatts allan virðisaukaskatt viðkomandi tímabils þó að einungis hluti hans hafi verið greiddur. Greiðsluaðlögun af sams konar meiði hefur verið lögfest nokkrum sinnum áður og síðast með lögum nr. 46/2011. Í þessu frumvarpi er gerð sú breyting frá fyrri framkvæmd að lagt er til að síðari helmingi aðflutningsgjalda skuli skila eigi síðar en á 5. degi annars mánaðar eftir lok uppgjörstímabilsins í stað 15. dags. Verði frumvarp þetta að lögum hefur það engin áhrif á tekjur ríkissjóðs á árinu 2012 enda einungis um að ræða tilfærslu á innheimtu innan ársins. Jafnvel má gera ráð fyrir að skil gætu orðið betri vegna þessa úrræðis. Virðulegi forseti. Að þessu sögðu legg ég til að frumvarpi þessu verði vísað til hv. efnahags- og viðskiptanefndar og til 2. umr. að aflokinni þessari umræðu.

Frú forseti. Ég þakka hæstv. fjármálaráðherra fyrir ræðuna. Hér er sagt að með frumvarpinu sé „brugðist tímabundið við greiðsluerfiðleikum fyrirtækja“. Ég spyr: Er eitthvað nýtt í því? Liggur ekki fyrir að fyrirtæki á Íslandi hafi verið í greiðsluerfiðleikum lengi? Er eitthvað nýtt yfirleitt í þessu máli? Af hverju í ósköpunum kom þetta mál ekki fram fyrir löngu?

Virðulegi forseti. Lögin sem sett voru voru tímabundin þannig að þau sögðu aðeins til um að ráðstafanir giltu til ársins 2011, en þessi breyting gerir ráð fyrir að þær gildi einnig á árinu 2012. Nei, þetta eru nefnilega ekki ný lög heldur er þetta framlenging á því sem verið hefur. En hvort sem þau eru ný eða gömul eru þau sett til þess að koma til móts við greiðsluerfiðleika fyrirtækja.

Frú forseti. Hvers vegna í ósköpunum kom þetta frumvarp ekki fram fyrir svona tveim, þrem eða fjórum vikum? Þetta lá allt saman fyrir. Nú er verið að koma hér fram með frumvarp sem þarf að keyra í gegn í hvelli. Þetta er ívilnandi ákvæði, það er ekkert í þeim sem segir að ekki megi afgreiða þetta hvenær sem er. Ég skil ekki þennan seinagang og þessa verkstjórn.

Virðulegur forseti. Ég get tekið undir með hv. þingmanni að þetta frumvarp hefði mátt koma fram strax í janúar. Því miður gerðist það ekki og við erum hér að fjalla um það nú og ég vona að það fái skjóta og góða afgreiðslu svo að það gagnist sem ívilnandi aðgerð fyrir fyrirtækin í landinu.
Þingræður haldnar á Alþingi Íslendinga

Ég býð þingmenn velkomna til þings eftir páskahlé og vona að þeir hafi átt góða daga með fjölskyldum sínum og við störf í kjördæmum. Nú hefst sá hluti 140. löggjafarþings sem í þingsköpum heitir vorþing. Mikilvægt er að við alþingismenn skipuleggjum þingstörfin vel svo að okkur megi auðnast að standa við starfsáætlun þingsins og ljúka störfum á tilsettum tíma.

Borist hefur bréf frá Birki Jóni Jónssyni um að hann geti ekki sinnt þingstörfum á næstunni af persónulegum ástæðum. Í dag tekur sæti á Alþingi varamaður hans, Huld Aðalbjarnardóttir, menningar- og fræðslufulltrúi. Hún hefur áður tekið sæti á Alþingi á kjörtímabilinu og er boðin velkomin til starfa á ný.

Borist hafa sjö bréf um frestun á því að skrifleg svör berist við fyrirspurnum. Frá efnahags- og viðskiptaráðuneyti, skriflegt svar við fyrirspurn á þskj. 914, um eignarhald á bifreiðum og tækjum, frá Eygló Harðardóttur. Upplýst er að tafir verða enn á svari þar sem verið er að afla upplýsinga en það berist engu að síður eins fljótt og auðið er. Skriflegt svar við fyrirspurn á þskj. 928, um stöðu einstaklinga með lánsveð, frá Eygló Harðardóttur. Upplýst er að tafir verða enn á svari þar sem verið er að afla upplýsinga en það berist jafnskjótt og það er tilbúið. Skriflegt svar við fyrirspurn á þskj. 842, um íbúðir í eigu banka og lífeyrissjóða, frá Guðlaugi Þór Þórðarsyni. Upplýst er að tafir verða enn á svari þar sem verið er að afla upplýsinga. Gert er ráð fyrir að svar berist upp úr miðjum apríl. Frá fjármálaráðuneyti, skriflegt svar við fyrirspurn á þskj. 985, um virðisaukaskatt, frá Vigdísi Hauksdóttur. Tefst svar vegna umfangs fyrirspurnarinnar og óskar ráðuneytið eftir auknum fresti til að svara henni. Frá innanríkisráðuneyti, skriflegt svar við fyrirspurn á þskj. 753, um verklagsreglur við vörslusviptingar, frá Eygló Harðardóttur. Upplýst er að tafir verða enn á svari þar sem verið er að afla upplýsinga. Gert er ráð fyrir að svar berist upp úr miðjum apríl. Skriflegt svar við fyrirspurn á þskj. 925, um gæsluvarðhald útlendinga, frá Birgittu Jónsdóttur. Upplýst er að tafir verða á svari þar sem enn er verið að afla upplýsinga. Gert er ráð fyrir að svar berist í lok apríl. Frá velferðarráðuneyti, skriflegt svar við fyrirspurn á þskj. 989, um áhrif breytinga á lögum um almannatryggingar, frá Guðlaugi Þór Þórðarsyni. Tafir verða þar á þar sem verið er að afla nauðsynlegra gagna og því er þess farið á leit við forseta Alþingis að veittur verði frestur til 23. apríl nk. til að svara fyrirspurninni.
Þingræður haldnar á Alþingi Íslendinga

Borist hefur eftirfarandi tilkynning um breytingu á stjórn þinghóps Hreyfingarinnar: Margrét Tryggvadóttir er formaður, Birgitta Jónsdóttir varaformaður og Þór Saari ritari. Jafnframt tilkynnist að Þór Saari er formaður Hreyfingarinnar. Borist hefur eftirfarandi tilkynning um breytingu á stjórn þingflokks Sjálfstæðisflokksins: Illugi Gunnarsson er þingflokksformaður. Borist hefur eftirfarandi tilkynning um breytingu á stjórn þingflokks Vinstri hreyfingarinnar – græns framboðs: Álfheiður Ingadóttir er formaður, Árni Þór Sigurðsson varaformaður og Lilja Rafney Magnúsdóttir ritari.

Stefnuræða forsætisráðherra fyrir hönd ríkisstjórnarinnar, sbr. 62. gr. þingskapa, verður flutt annað kvöld, 12. september, og hefst umræðan kl. 19.50. Samkomulag er um fyrirkomulag umræðunnar, umferðir verða þrjár, 12 mínútur, sex mínútur og fimm mínútur, en forsætisráðherra hefur 20 mínútur til framsögu. Umræðunni lýkur um kl. 22.

Leita þarf afbrigða frá þingsköpum, þ.e. lokamálsgrein 3. gr. þingskapa, um hvernig hluta skal um sæti þingmanna, þannig að hv. þm. Helgi Hjörvar geti fengið sæti sem hentar fyrir þann búnað sem hann þarf að hafa í þingsalnum meðan þingfundur stendur. Þetta er sæti 32 fyrir hv. þm. Helga Hjörvar. Enn fremur hefur orðið að samkomulagi milli forseta og formanna þingflokka um að leggja til að tekin verði frá sæti næst inngangi í salinn fyrir formennina en þeir dragi innbyrðis um þessi sæti. Skoðast þau afbrigði samþykkt ef enginn hreyfir andmælum. Samkvæmt þessu hefur Álfheiður Ingadóttir sæti 44, Gunnar Bragi Sveinsson sæti 8, Illugi Gunnarsson sæti 23, Magnús Orri Schram sæti 22 og Margrét Tryggvadóttir sæti 45.
Þingræður haldnar á Alþingi Íslendinga

Virðulegur forseti. Eins og kom fram við kynningu frumvarpsins hefur þegar verið haft samráð um lokagerð þess, bæði við Seðlabanka Íslands og fjármála- og efnahagsráðuneytið, og hæstv. fjármála- og efnahagsráðherra hefur haft allnokkra aðkomu að málinu. Á fundi í því hléi sem gert var gafst fulltrúum úr slitastjórnum hinna föllnu banka, þeirra þriggja stóru, Glitnis, Kaupþings og Landsbankans, færi á að kynna sér frumvarpið stuttlega. Með fyrirvara um þann skamma tíma sem var til þeirrar kynningar komu ekki fram sérstakar efnislegar athugasemdir við málið. Rétt er að geta þess að rætt var hvort þingnefndin sem upplýst verður um hin efnahagslegu áhrif væri með einhverjum hætti hluti af stjórnvaldsákvörðuninni. Það var áréttað að svo er ekki. Aðeins fer fram kynning fyrir nefndinni og afstaða nefndarinnar eða einstakra nefndarmanna varðar engu um stjórnvaldsákvörðunina. Einfaldlega er verið að sækjast eftir því að þjóðþingið sé upplýst um hin efnahagslegu áhrif fyrir þjóðarbúið því að þetta eru stórar ákvarðanir sem varða þjóðarbúið miklu. Ekki er skriflegt nefndarálit frá nefndinni milli umræðna enda engin þörf á því þar sem hún gerði engar breytingartillögur. Hún mælir öll með því að frumvarpið verði samþykkt óbreytt að lokinni 2. umr. sem og 3. umr., enda óþarft að málið gangi til nefndar á milli 2. og 3. umr., svo víðtækt samráð sem hefur verið haft um gerð þess. Ég þakka nefndarmönnum í hv. efnahags- og viðskiptanefnd, fjármálaráðuneytinu og fjármálaráðherra og Seðlabankanum fyrir gott samstarf við vinnslu málsins.
Þingræður haldnar á Alþingi Íslendinga

Forseta hefur borist eftirfarandi tilkynning frá þingflokki Sjálfstæðisflokksins um mannabreytingar í nefndum þingsins, samanber 16. gr. þingskapa: Brynjar Níelsson hættir sem aðalmaður í Íslandsdeild Evrópuráðsþingsins og verður í stað þess varamaður en Unnur Brá Konráðsdóttir, sem var varamaður, verður aðalmaður. Þessar breytingar skoðast samþykktar án atkvæðagreiðslu ef enginn hreyfir andmælum. Forseta hefur einnig borist tilkynning frá þingflokki Samfylkingarinnar um mannabreytingar í nefndum þingsins, samanber 16. gr. þingskapa. Guðbjartur Hannesson hættir sem varamaður í Íslandsdeild Evrópuráðsþingsins en í stað hans verður Oddný G. Harðardóttir varamaður. Þessar breytingar skoðast samþykktar án atkvæðagreiðslu ef enginn hreyfir andmælum.

Forseti vill tilkynna að stefnuræða forsætisráðherra fyrir hönd ríkisstjórnarinnar, samanber 62. gr. þingskapa, verður flutt annað kvöld, miðvikudaginn 2. október, og hefst umræðan kl. 19.40. Samkomulag er um fyrirkomulag umræðunnar. Umferðir verða þrjár, 12 mínútur, 6 mínútur og 5 mínútur en forsætisráðherra hefur 20 mínútur til framsögu. Umræðunni lýkur upp úr kl. 22.

Leita þarf afbrigða frá þingsköpum, þ.e. 4. mgr. 3. gr. þingskapa, um hvernig hluta skal um sæti þingmanna, þannig að tekin verða frá sæti næst inngangi í salinn fyrir þingflokksformenn, en þeir dragi innbyrðis um þessi sæti. Skoðast afbrigðið samþykkt ef enginn hreyfir andmælum.
Þingræður haldnar á Alþingi Íslendinga

Virðulegur forseti. Ég mæli fyrir breytingartillögu efnahags- og viðskiptanefndar við frumvarp til laga um breytingu á lögum nr. 90/2003, um tekjuskatt, með síðari breytingum, um skatthlutfall og fjárhæðarmörk tekjuskattsstofns. Við 1. umr. lagði efnahags- og viðskiptanefnd til tvær breytingar. Önnur fjallaði um hækkun skattprósentu á miðþrepi tekjuskatts úr 25% í 25,3% og hin var um hækkun efri marka lægsta þreps tekjuskatts í 3.480 þús. kr. Hækkun efri marka lægsta þreps var gerð með ákvæði til bráðabirgða en nefndin hefur nú komist að þeirri niðurstöðu að breytingin eigi að vera varanleg. Nefndin leggur því til samræmis til breytingar sem koma fram á þskj. 490.

Herra forseti. Ég vísa til þess sem áður hefur komið fram um afstöðu okkar til þessa máls og hvers vegna við styðjum það. Það er til bóta, þótt í litlu sé. Það má segja að örlítil jákvæð glæta bætist inn í málið líka núna með breytingunum við 2. umr. því að með því eru þessi hærri fjárhæðarmörk, milli lágtekjuþreps og miðþreps, gerð varanleg í skattkerfinu og rækilega frá því gengið að enginn vafi leiki á um að þau skuli svo standa á næsta ári og taka ekki verðlagsuppfærslu samkvæmt 5. tölulið 66. gr. Það leiðir til þess að þrátt fyrir mikil áform um að endurskoða skattkerfið á næsta ári, kynni svo að fara að tíminn færi í eitthvað annað, stendur málið fyrir sínu og tekur allt saman verðlagsuppfærslum við önnur áramót og þarf þá ekki að hafa áhyggjur af því.

Virðulegur forseti. Við í Bjartri framtíð styðjum þetta mál. Þetta er betri tekjuskattslækkun en sú sem við samþykktum í gær og auk þess er þetta mál hluti af forsendum kjarasamninga. Ég vil líka nota tækifærið og hvetja til þess að samráð stjórnvalda og launþegahreyfingarinnar eða aðila vinnumarkaðarins fari fram í tíma fyrir næstu lotu kjaraviðræðna. Það var ekki góður bragur á þessari lagasetningu en sýnir samt nauðsyn samráðsins og að það fari þá fram með góðum fyrirvara næst.

Virðulegi forseti. Við 1. umr. kom í ljós sá ágalli á málatilbúnaðinum að breytingin var í eðli sínu tímabundin. Það bauð heim þeirri hættu að verkalýðshreyfingin stæði frammi fyrir því að þurfa að kaupa aftur þessa leiðréttingu í lok næsta árs. Því var einboðið að finna lagatæknilega leið til að tryggja að þessi breyting, hækkun frá lágtekjuþrepi upp í meðalþrep, yrði gerð varanleg. Ég vil líka taka skýrt fram, vegna ummæla í greinargerð með frumvarpinu, að við í Samfylkingunni deilum ekki áhuga ríkisstjórnarinnar á að fletja út tekjuskattskerfið heldur bindum þvert á móti vonir við það að áfram verði byggt á þessu fordæmi, að við stöndum vörð um fjölþrepa skattkerfið og tryggjum framgang þess fram í tímann.
Þingræður haldnar á Alþingi Íslendinga

Virðulegi forseti. Nú greiðum við atkvæði um frumvarp sem setur lög á verkfallsaðgerðir í Herjólfsdeilunni. Ég hef fjallað um þetta mál á undanförnum vikum í þingsalnum og fjallað um hvaða áhrif þetta hefur á samfélagið. Því miður hafði deilan lengi verið þannig að það þurfti að grípa inn í hana. Það hefur nú verið gert. En ég fagna því að þessu máli sé lokið, a.m.k. í bili, og að eðlilegt líf fari að komast á í Vestmannaeyjum. Ég vona að deiluaðilar finni lausn á málinu hið fyrsta. Þetta gat ekki gengið lengur svona og þess vegna segi ég já.

Virðulegur forseti. Ég vil nota tækifærið hér við lok umræðunnar til að þakka þingheimi fyrir að taka þetta mál á dagskrá í dag. Ég þakka meiri hluta jafnt sem minni hluta, ég hef átt gott samstarf við forustumenn allra stjórnmálaflokka vegna málsins. Það er auðvitað aldrei ánægjuefni, þvert á móti, að þurfa að blanda sér með þeim hætti sem við höfum gert í dag inn í deilur sem við viljum svo gjarnan að séu leystar í formi frjálsra samninga. En almannahagsmunir kröfðust þess að gengið yrði til þessa verks og ég vil fyrst og síðast þakka þingheimi fyrir samstarfið hvað það varðar.
Þingræður haldnar á Alþingi Íslendinga

Virðulegi forseti. Ég mæli fyrir nefndaráliti um frumvarp um breytingu á lögum nr. 56/2010, um vátryggingastarfsemi, með síðari breytingum, uppgjör vátryggingastofns o.fl. Nefndin hefur fjallað um málið eftir 1. umr. og á fund nefndarinnar komu Sóley Ragnarsdóttir frá fjármála- og efnahagsráðuneytinu, Björg Sigurgísladóttir, Jónas Þór Brynjarsson og Ragnheiður Morgan Sigurðardóttir frá Fjármálaeftirlitinu og Valgeir Pálsson og Örn Arnarson frá Samtökum fjármálafyrirtækja. Gestir nefndarinnar gerðu ekki athugasemdir við efni frumvarpsins. Á fundi nefndarinnar komu fram röksemdir fyrir því að afgreiðslu þess yrði hraðað. Nefndin leggur því til að frumvarpið verði samþykkt óbreytt. Undir álitið rita hv. þingmenn Frosti Sigurjónsson, formaður og framsögumaður, Pétur H. Blöndal, Willum Þór Þórsson, Árni Páll Árnason, Guðmundur Steingrímsson, Líneik Anna Sævarsdóttir, Ragnheiður Ríkharðsdóttir, Steingrímur J. Sigfússon og Vilhjálmur Bjarnason.